**ΥΕΕΒ: 5.6.3.1.3**

**ΕΙΣΗΓΗΤΙΚΗ ΕΚΘΕΣΗ ΠΡΟΣ ΤΗ ΒΟΥΛΗ ΤΩΝ ΑΝΤΙΠΡΟΣΩΠΩΝ**

**(α) Νομοσχέδιο με τίτλο** **«****Ο περί της Ρύθμισης της Ίδρυσης και Λειτουργίας Ξενοδοχείων και Τουριστικών Καταλυμάτων (Τροποποιητικός) Νόμος του 2022».**

**(β)** **Οι περί της Ρύθμισης, της Ίδρυσης και Λειτουργίας Ξενοδοχείων και Τουριστικών Καταλυμάτων (Γενικοί) (Τροποποιητικοί) Κανονισμοί του 2022.**

Οι περί της Ρύθμισης της Ίδρυσης και Λειτουργίας Ξενοδοχείων και Τουριστικών Καταλυμάτων Νόμοι του 2019, 2020 και 2021 ψηφίστηκαν από τη Βουλή των Αντιπροσώπων και δημοσιεύτηκαν στην Επίσημη Εφημερίδα της Δημοκρατίας στις 15.3.2019 (Βασικός Νόμος), στις 7.2.2020 (Τροποποιητικός Νόμος) και στις 12.05.2021 (Τροποποιητικός Νόμος).

2. Το Υφυπουργείο Τουρισμού προχώρησε στην ετοιμασία νομοσχεδίου και προσχεδίου κανονισμών για σκοπούς εκσυγχρονισμού των προνοιών που ρυθμίζουν την δημιουργία και την λειτουργία των τουριστικών καταλυμάτων που εμπίπτουν στην κατηγορία των τουριστικών κατασκηνώσεων, οι οποίες με το παρόν νομοσχέδιο θα δύναται να κατατάσσονται στις τάξεις πολυτελείας, Α, Β και άνευ τάξης, όπως το ίδιο προβλέπεται και για άλλες κατηγορίες τουριστικών καταλυμάτων. Παράλληλα εισάγονται νέες διατάξεις που θα ρυθμίζουν την ανάπτυξη των «κατασκηνώσεων πολυτελείας “Glamping”», μιας νέας διεθνούς τάσης στο τουρισμό η οποία αναπτύσσεται ραγδαία σε παγκόσμια κλίμακα και συνδέεται με την εμπειρία πολυτελούς διαμονής στην ύπαιθρο. Οι συγκεκριμένες αναπτύξεις αναμένεται να συμβάλουν στον εμπλουτισμό του τουριστικού προϊόντος, στην περαιτέρω ανάπτυξη των ορεινών περιοχών και των περιοχών της υπαίθρου και παράλληλα να προσελκύσουν νέα τμήματα τουριστικών αγορών.

3. Τα προτεινόμενα Νομοθετήματα είναι τα ακόλουθα:

Α. Νομοσχέδιο με τίτλο «Ο περί της Ρύθμισης της Ίδρυσης και Λειτουργίας Ξενοδοχείων και Τουριστικών Καταλυμάτων (Τροποποιητικός Νόμος) του 2022»

Β. Προσχέδιο Κανονισμών με τίτλο «Οι περί της Ρύθμισης της Ίδρυσης και Λειτουργίας Ξενοδοχείων και Τουριστικών Καταλυμάτων (Τροποποιητικοί Κανονισμοί) του 2022»

4. Το Υφυπουργείο Τουρισμού απέστειλε στο Γενικό Εισαγγελέα, μέσω του Υπουργείου Ενέργειας, Εμπορίου και Βιομηχανίας (ΥΕΕ&Β) τα πιο πάνω νομοθετήματα στις 10.09.2021 και η Νομική Υπηρεσία της Δημοκρατίας τα απέστειλε νομοτεχνικά ελεγμένα στις 12.01.2022 στο ΥΕΕ&Β και τα οποία στην συνέχεια προωθήθηκαν στο Υφυπουργείο Τουρισμού στις 14.01.2022.

5. Περισσότερες λεπτομέρειες για τους σκοπούς των εν λόγω νομοθετημάτων παρατίθενται πιο κάτω:

**Α. Νομοσχέδιο με τίτλο «Ο περί της Ρύθμισης της Ίδρυσης και Λειτουργίας Ξενοδοχείων και Τουριστικών Καταλυμάτων (Τροποποιητικός Νόμος) του 2022»**

 Η βασική πρόνοια του προτεινόμενου νομοσχεδίου είναι:

I. τροποποίηση της παραγράφου (α) του Άρθρου 12 ώστε ο Νόμος να εμπλουτιστεί με νέες κατηγορίες τροχοφόρων που μπορούν να χρησιμοποιηθούν για σκοπούς διαμονής σε τουριστικές κατασκηνώσεις.

II. προσθήκη της παραγράφου (στ) στο Άρθρο 12 ώστε ο Νόμος να προβλέπει για την δημιουργία και την λειτουργία των «κατασκηνώσεων πολυτελείας Glamping» ως νέας κατηγορίας τουριστικού καταλύματος.

III. τροποποίηση του Άρθρου 14 ώστε ο Νόμος να προβλέπει για κατάταξη των τουριστικών κατασκηνώσεων στις τάξεις πολυτελείας, Α, Β και άνευ τάξης, όπως το ίδιο προβλέπεται και για άλλες κατηγορίες τουριστικών καταλυμάτων.

IV. τροποποίηση του Άρθρου 22 ώστε ο Νόμος να προβλέπει ότι αποτελεί αδίκημα η χρήση του όρου «Glamping» χωρίς την εξασφάλιση της κατά Νόμο Άδειας λειτουργίας.

V. τροποποίηση του βασικού νόμου με την αντικατάσταση του «Πρώτου Παραρτήματος» ώστε να γίνει εκσυγχρονισμός των προδιαγραφών για κατάταξη των τουριστικών κατασκηνώσεων σε τάξεις πολυτελείας, Α, Β και άνευ τάξης, καθώς επίσης να γίνει και εισαγωγή προδιαγραφών για την κατάταξη των «κατασκηνώσεων πολυτελείας Glamping».

1. Το νομοσχέδιο μαζί με το Πρώτο Παράρτημα και η αιτιολογική έκθεση του Γενικού Εισαγγελέα, επισυνάπτονται ως **Παραρτήματα 1 και 2.**

**Β. Τροποποιητικοί Κανονισμοί** **με τίτλο «Οι περί της Ρύθμισης της Ίδρυσης και Λειτουργίας Ξενοδοχείων και Τουριστικών Καταλυμάτων (Τροποποιητικοί Κανονισμοί) του 2022»**

1. Η βασική πρόνοια του προσχεδίου κανονισμών είναι:

I. τροποποίηση της παραγράφου 1 του κανονισμού 13 ώστε να προβλέπεται ο τύπος της Άδειας Λειτουργίας για τις «κατασκηνώσεις πολυτελείας Glamping».

II. οι βασικοί κανονισμοί τροποποιούνται με την αντικατάσταση του «Πέμπτου Παρατήματος» ώστε να καθοριστεί ο τύπος της Άδειας Λειτουργίας για τις τουριστικές κατασκηνώσεις καθώς και για τις «κατασκηνώσεις πολυτελείας Glamping».

1. Το προσχέδιο των Κανονισμών, επισυνάπτεται ως **Παράρτημα 3**.

**Γ. Ερωτηματολόγιο Διαδικασίας Ανάλυσης Αντίκτυπου**

Το Ερωτηματολόγιο Διαδικασίας Ανάλυσης Αντίκτυπου μαζί με τα αποτελέσματα της διαβούλευσης επισυνάπτεται ως **Παράρτημα 4**.

6. Το Υπουργικό Συμβούλιο κατά την συνεδρία του που πραγματοποιήθηκε στις 02.02.2022 ( Προσχέδιο της Απόφασης επισυνάπτεται ως **Παράρτημα 5** ):

(α) Ενέκρινε το νομοσχέδιο με «Ο περί της Ρύθμισης της Ίδρυσης και Λειτουργίας Ξενοδοχείων και Τουριστικών Καταλυμάτων (Τροποποιητικός) Νόμος του 2022», αντίγραφο του οποίου επισυνάπτεται ως Παράρτημα 1.

(β) Ασκώντας τις εξουσίες που παρέχονται σε αυτό από τα άρθρα 7 και 19 των περί της Ρύθμισης της Ίδρυσης και Λειτουργίας Ξενοδοχείων και Τουριστικών Καταλυμάτων νόμων του 2019 έως 2021, αποφάσισε να εγκρίνει τους περί της Ρύθμισης, της Ίδρυσης και Λειτουργίας Ξενοδοχείων και Τουριστικών Καταλυμάτων (Γενικούς) (Τροποποιητικούς) Κανονισμούς του 2022, αντίγραφο των οποίων επισυνάπτεται ως Παράρτημα 3.

(γ) Εξουσιοδότησε την Υπουργό Ενέργειας, Εμπορίου και Βιομηχανίας να καταθέσει το πιο πάνω νομοσχέδιο και τους πιο πάνω κανονισμούς στην Βουλή των Αντιπροσώπων για ψήφιση του σε νόμο και έγκριση αντίστοιχα,

(δ) Εξουσιοδότησε την Υπουργό Ενέργειας, Εμπορίου και Βιομηχανίας να επιφέρει στο πιο πάνω νομοσχέδιο και κανονισμούς τις οποιεσδήποτε τροποποιήσεις κρίνει σκόπιμες κατά το στάδιο επεξεργασίας και συζήτησης τους στην Βουλή των Αντιπροσώπων προ της ψήφιση και έγκρισης τους αντίστοιχα, άνευ επαναφοράς τους στο Συμβούλιο.

6. Η Υπουργός Ενέργειας, Εμπορίου και Βιομηχανίας με την παρούσα εισηγητική Έκθεση καλεί την Βουλή των Αντιπροσώπων όπως ψηφίσει σε νόμο το συνημμένο νομοσχέδιο με τίτλο «Ο περί της Ρύθμισης της Ίδρυσης και Λειτουργίας Ξενοδοχείων και Τουριστικών Καταλυμάτων(Τροποποιητικός) Νόμος του 2022» που επισυνάπτεται στα **Παραρτήματα 1** της παρούσας Έκθεσης και εγκρίνει τους Κανονισμούς με τίτλο «Οι περί της Ρύθμισης, της Ίδρυσης και Λειτουργίας Ξενοδοχείων και Τουριστικών Καταλυμάτων (Γενικοί) (Τροποποιητικοί) Κανονισμοί του 2022» που επισυνάπτεται στο **Παράρτημα 3** της παρούσας Έκθεσης.

**ΥΠΟΥΡΓΕΙΟ ΕΝΕΡΓΕΙΑΣ, ΕΜΠΟΡΙΟΥ ΚΑΙ ΒΙΟΜΗΧΑΝΙΑΣ**

18 Φεβρουάριου 2022